钦定古今图书集成/理学汇编/字学典/第088卷 > 周显宗感寓录 > 《论书》
## 钦定古今图书集成/理学汇编/字学典/第088卷 > 周显宗感寓录 > 《论书》

写字之法，在手不在笔，在心不在手，在神不在心。神
则妙矣，不可知矣。故规矩可以言传，神妙必繇悟入，
而贯夫终始者，又在“熟”之一字也。古人所谓如利锥
画沙，常令笔锋在画中用锋，常欲使其透过纸背。执
之欲紧，运之欲活。不可以指运笔，当以腕运笔。多力
丰筋者圣，无力无筋者病。类言皆字学之三昧，学者
当究心焉。

写字之法，硬笔要慢，软笔要紧，亦刚柔相济之意。“有
病才知无病好，处贫方觉受贫难。”盖事必亲经历过，
然后能真知也。

人有云“善书者不择笔”，此亦未为通论，或指写行书、
草书者言之也。若夫楷书、篆书、隶书，其笔各有所宜
用，不可不择之也。